Ľ. Mušková, poslankyňa: (2008-05-13):
Na základe odporúčania rôznych orgánov Európskej únie, o ktorých som podrobne informovala a hovorila pri predkladaní nášho návrhu v prvom čítaní, už mnohé členské štáty prijali opatrenia proti tomuto nežiaducemu spoločenskému javu. Len pripomeniem, že ide predovšetkým o Európsku chartu o alkohole, ktorá bola prijatá členskými štátmi v roku 1995 a stanovila súbor hlavných cieľov a princípov, ktoré sa mali zakomponovať do štátnych legislatív do roku 2005 a ktorých úlohou bolo a je chrániť deti a mladých ľudí pred nepriaznivými vplyvmi alkoholu na ich zdravie. Ochrana a podpora zdravia a kvality života detí a mladých ľudí je hlavným programom aj v dohode OSN o právach dieťaťa a tvorí podstatnú súčasť rámca politiky Svetovej zdravotníckej organizácie Zdravie pre všetkých v 21. storočí, ako aj misie UNICEF. Pre náš štát sú záväzné, ako sú aj záväzné výsledky ministerskej konferencie Svetovej zdravotníckej organizácie o mladých ľuďoch a alkohole konanej v roku 2001 v Štokholme, kde deklarácia z tejto konferencie presne stanovila ciele i opatrenia na účinný boj s týmito nežiaducimi javmi a týmto nežiaducim fenoménom. Tiež som o tom konkrétne podrobne hovorila vo svojom prvom vystúpení v prvom čítaní. Jednotlivé štáty riešia tento problém viacerými spôsobmi, ako tu už spomínala pani poslankyňa Tóthová. Ja len doplním, napríklad vo Veľkej Británii zákon o licencovaní, kde osoba predávajúca alkohol musí pri predaji overovať vek zákazníka a trestá sa aj osoba, ktorá kúpi, alebo sa pokúsi kúpiť alkohol pre dieťa v licencovaných priestoroch. Kanada v zákone o kontrole alkoholu a licencovaní trestá aj osobu, ktorá predá alkohol opitej osobe alebo osobe zjavne pod vplyvom alkoholu a priestupku sa dopustí osoba, ktorá sa pokúša získať alkohol pre opitého. V týchto štátoch sám držiteľ licencie má eminentný záujem, aby sa v jeho priestoroch nenalieval alkohol mladým ľuďom a ani opitým osobám a sám urýchlene hlási polícii, ak sa tam takáto osoba čo len zjazví vo dverách. My sme, samozrejme, mohli navrhovať tieto veci, ale týkajú sa inej legislatívy, ktorá tu už existuje, a teda vzhľadom na túto legislatívu sme sa nechali inšpirovať s pani poslankyňou Tóthovou legislatívou tých štátov, kde zodpovednosť pri požití alkoholu maloletými je na rodičoch a pri mládeži do osemnásť rokov, ako tu bolo povedané v USA napríklad do 21 rokov je osoba mladistvá zodpovedná sama za seba. Proste sme riešili to biele miesto, ako tu bolo povedané. Vážené kolegyne, vážení kolegovia, tento návrh si nerobí ambíciu, že jeho prijatím prestanú mladí ľudia úplne požívať alkohol, alebo že slovenská spoločnosť začne konečne vnímať alkohol ako nie nevyhnutnú súčasť každej spoločenskej udalosti. Napriek tomu si však myslím, že ak ho prijmeme, urobíme ďalší krok k riešeniu tohto problému, a preto vás chcem veľmi pekne poprosiť, vážení kolegovia, o podporu tohto návrhu. Verím, že po jeho prijatí budú predložené ďalšie právne normy, ktoré budú obsahovať nielen reštriktívne opatrenia, ale predovšetkým v ďalších krokoch sa začne riešiť prevencia a osveta, aby naša spoločnosť ako celok začala chápať nebezpečenstvo požívania alkoholu mládežou a zmenila svoje správanie v prospech zdravia detí a mladých ľudí. Ďakujem vám za pozornosť. (Potlesk.)